كلمتين ( الى مصر )

كلمتين يا مصر اغنيه مصريه الفها احمد فؤاد نجم

250px|left|احمد فؤاد نجم

 كلمات 
كل عين تعشق حليوه

و إنتى حلوه فى كل عين

يا حبيبتى قلبى عاشق

و اسمحى لى بكلمتين

كلمتين يا مصر يمكن

هما آخر كلمتين

حد ضامن يمشى آمن

أو مِـآمن يمشى فين

..........................

شابه يا أم الشعر ليلى

و الجبين شق النهار

و العيون بحرين أمانى

و الخدود عسل و نار

و اللوالى ف ابتسامتك

يحكو أسرار البحار

ياللى ساكنه القصر عالى

إمتا يهنا لى المزار

كلمينى يا صبيه

طال عليا الانتظار

كلمتين يا مصر يمكن

هما آخر كلمتين

حد ضامن يمشى آمن

أو مِـآمن يمشى فين

.....................

قصرك المسحور غيلانه

أغبا من دود الغيطان

بعد مص الغصن الاخضر

ينحتو عضم العيدان

و اللى خللا الارض خضره

و اللى خللا الدار أمان

عاش بجوعه ملو جوفه

مات بخوفه من الغيلان

روح الغلبان ما قالشى عن شقا العمر اللى كان

كلمتين يا مصر يبقو هما آخر كلمتين

حد ضامن يمشى آمن

أو مِـآمن يمشى فين

....................

آدى كلمه من عذابى قلتها لك

باقى كلمه من حنينى صنتها لك

ف الضلوع من دنيا ظالمه

كنت خايف يلمحوها

يقتلوها ف سكه ضلمه

شقشقت و النور بشاير

زهرة الصبار يا سالمه

يا نسيم الشوق يا طاير

خد لمصر الحلوه كلمه

طول ما يبقا الركب ساير

بالبصاير و العينين

يبقا ضامن يمشى آمن

يبقا شايف يمشى فين
مصادر

تصنيف:اغانى باللغه المصريه
تصنيف:كلمات اغانى